仲兄去歲落一齒書來悵然作詩以寛其意
作者：李光
朝代：宋

paragraphs: 四大非我有，元氣力護持。
齒從齠齓換，既老還復隳。
太公含兩齒，卒爲帝王師。
睢陽嚼空齦，名與日月垂。
張儀但舌在，折齒激范雎。
漢相老無齒，飲乳如嬰兒。
安得鐵如意，擊堕還離離。
齒存固可喜，齒落無深悲。
退之有成言，軟飯穩送之。
何須噬乾胏，但可食肉靡。
養生已有堂，晏坐吞朝曦。
谷神定不死，老聃豈吾欺。
時爲五禽戲，納息如靈龜。
命友日飲醇，弄孫且含飴。
齒落會復生，千載儻可期。